CELEX: 32021R1118
Language: hu
Date: 2021-03-26 00:00:00
Title: A Bizottság (EU) 2021/1118 felhatalmazáson alapuló rendelete (2021. március 26.) a 2014/59/EU európai parlamenti és tanácsi irányelvnek a szanálási hatóságok által a szanálás alá vonható csoport konszolidált szintjén a szanálás alá vonható szervezetekre vonatkozó, a 2013/36/EU európai parlamenti és tanácsi irányelv 104a. cikkében említett követelmények és a kombinált pufferkövetelmények becsléséhez – amennyiben az említett irányelv értelmében maga a szanálás alá vonható csoport nem tartozik az említett követelmények hatálya alá – alkalmazandó módszereket részletesen meghatározó szabályozástechnikai standardok tekintetében történő kiegészítéséről (EGT-vonatkozású szöveg)

2021.7.8.   
               
               
                  HU
               
               
                  Az Európai Unió Hivatalos Lapja
               
               
                  L 241/1
               
            
         A BIZOTTSÁG (EU) 2021/1118 FELHATALMAZÁSON ALAPULÓ RENDELETE
         (2021. március 26.)
         a 2014/59/EU európai parlamenti és tanácsi irányelvnek a szanálási hatóságok által a szanálás alá vonható csoport konszolidált szintjén a szanálás alá vonható szervezetekre vonatkozó, a 2013/36/EU európai parlamenti és tanácsi irányelv 104a. cikkében említett követelmények és a kombinált pufferkövetelmények becsléséhez – amennyiben az említett irányelv értelmében maga a szanálás alá vonható csoport nem tartozik az említett követelmények hatálya alá – alkalmazandó módszereket részletesen meghatározó szabályozástechnikai standardok tekintetében történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a hitelintézetek és befektetési vállalkozások helyreállítását és szanálását célzó keretrendszer létrehozásáról és a 82/891/EGK tanácsi irányelv, a 2001/24/EK, 2002/47/EK, 2004/25/EK, 2005/56/EK, 2007/36/EK, 2011/35/EU, 2012/30/EU és 2013/36/EU irányelv, valamint az 1093/2010/EU és a 648/2012/EU európai parlamenti és tanácsi rendelet módosításáról szóló, 2014. május 15-i 2014/59/EU európai parlamenti és tanácsi irányelvre (1) és különösen annak 45c. cikke (4) bekezdésére,
         mivel:
         
                     (1)
                  
                  
                     A 2013/36/EU európai parlamenti és tanácsi irányelv (2) 104a. cikkében említett kiegészítő szavatolótőke-követelmény és a szóban forgó irányelv 128. cikke első albekezdésének 6. pontjában meghatározott kombinált pufferkövetelmény inputként szolgál a 2014/59/EU irányelv 45c. cikkének (3) bekezdésében meghatározott veszteségviselési és feltőkésítési összegek kiszámításához. A szanálási hatóságoknak ezeket a követelményeket kell alkalmazniuk az említett irányelv 45. cikkének (1) bekezdésében említett, a szavatolótőkére és a leírható, illetve átalakítható kötelezettségekre vonatkozó minimumkövetelmény (MREL) meghatározásához.
                  
               
                     (2)
                  
                  
                     A 2014/59/EU irányelv 45e. cikkének (1) bekezdése szerint a szanálás alá vonható szervezeteknek összevont alapon kell megfelelniük a MREL-nek a szanálás alá vonható csoport szintjén. A 2014/59/EU irányelv 2. cikke (1) bekezdésének 83b. pontjában meghatározott szanálás alá vonható csoport nem feltétlenül azonos minden esetben az említett irányelv 2. cikke (1) bekezdésének 26. pontjában meghatározott csoporttal, különösen ha a csoport egynél több szanálás alá vonható csoportból áll. Az 575/2013/EU európai parlamenti és tanácsi rendelet (3) 11. cikke szerint a kiegészítő szavatolótőke-követelmény és a kombinált pufferkövetelmény konszolidált csoportszinten alkalmazandó az EU-szintű anyaintézményre. Ezek a követelmények azonban nem feltétlenül alkalmazandók a szanálás alá vonható csoport konszolidált szintjén a szanálás alá vonható szervezetekre, mivel előfordulhat, hogy a szanálás alá vonható csoport nem fedi le a teljes csoportot. Ezért meg kell határozni a módszereket, amelyekkel ilyen helyzetekben megbecsülhetők az említett követelmények.
                  
               
                     (3)
                  
                  
                     Az a körülmény, hogy a szanálás alá vonható csoport teljes kockázati kitettségértéke a csoport kockázati kitettségértékének szinte egészét képviseli, annak a jele, hogy az adott szanálás alá vonható csoportban fennálló kockázatok vagy kockázati elemek nem térnek el lényegesen a csoportban fennállóktól. Ebben az esetben a szanálási hatóságnak a szanálás alá vonható csoport konszolidált szintjén a szanálás alá vonható szervezetre alkalmazandó MREL meghatározása során az EU-szintű anyaintézményre konszolidált csoportszinten alkalmazandó kiegészítő szavatolótőke-követelményt kell felhasználnia a kiegészítő szavatolótőke-követelmény becsléseként.
                  
               
                     (4)
                  
                  
                     Hasonlóképpen az a körülmény, hogy a szanálás alá vonható csoport teljes kockázati kitettségértéke szinte teljes egészében az adott szanálás alá vonható csoport egyetlen szervezetéhez rendelhető, annak a jele, hogy az adott szanálás alá vonható csoportban fennálló kockázatok vagy kockázati elemek nem térnek el lényegesen a szanálás alá vonható csoport adott szervezetében fennállóktól. Ennek megfelelően, ha a szanálás alá vonható csoport teljes kockázati kitettségértéke nem tér el lényegesen az adott szanálás alá vonható csoport legnagyobb szervezetének teljes kockázati kitettségértékétől, a szanálási hatóságnak a szanálás alá vonható csoport konszolidált szintjén a szanálás alá vonható szervezetre alkalmazandó MREL meghatározása során az említett legnagyobb szervezet kiegészítő szavatolótőke-követelményét kell felhasználnia a kiegészítő szavatolótőke-követelmény becsléseként.
                  
               
                     (5)
                  
                  
                     Ha a szanálás alá vonható csoport összetettebb, és sajátosságait nem lehet teljes mértékben figyelembe venni az EU-szintű anyaintézményre konszolidált csoportszinten vagy a szanálás alá vonható csoport legnagyobb szervezetére alkalmazandó kiegészítő szavatolótőke-követelmény tükrözésével, a szanálási hatóságoknak eltérő becsléseket kell alkalmazniuk a szanálás alá vonható csoport konszolidált szintjén a szanálás alá vonható szervezet kiegészítő szavatolótőke-követelményére vonatkozóan. Ha az EU-szintű anyaintézményre konszolidált csoportszinten alkalmazandó kiegészítő szavatolótőke-követelmény nagyobb, mint szanálás alá vonható csoport egyes szervezeteinek kiegészítő szavatolótőke-követelménye, akkor az EU-szintű anyaintézményre konszolidált csoportszinten alkalmazandó kiegészítő szavatolótőke-követelménynek kell alapul szolgálnia a szanálás alá vonható csoport konszolidált szintjén a szanálás alá vonható szervezet kiegészítő szavatolótőke-követelményének becsléséhez. Ebben az esetben a szanálási hatóságoknak az illetékes hatóság által biztosított információk alapján törekedniük kell e becslés oly módon történő kiigazítására, hogy az tükrözze a szanálás alá vonható csoport egyedi kockázatait az EU-szintű anyaintézmény konszolidált csoportszintű kockázataihoz képest. E kiigazítás során figyelembe kell venni, hogy a szanálás alá vonható csoport egyes kockázatai nem feltétlenül állnak fenn a csoporthoz tartozó olyan más szervezetekben, amelyek nem részei a szanálás alá vonható csoportnak, vagy hogy a csoporthoz tartozó említett szervezetekben fennálló egyes kockázatok nem állnak fenn magában a szanálás alá vonható csoportban.
                  
               
                     (6)
                  
                  
                     Az a körülmény, hogy a szanálás alá vonható csoporton belül egy vagy több egyedi követelmény magasabb, mint az EU-szintű anyaintézményre konszolidált csoportszinten alkalmazandó kiegészítő szavatolótőke-követelmény, a szanálás alá vonható csoporton belüli idioszinkratikus kockázatok vagy kockázati elemek fennállásának a jele. Konszolidált csoportszinten tekintve az említett idioszinkratikus kockázatok vagy kockázati elemek kevésbé jelentősek lehetnek, például azért, mert a szanálás alá vonható csoporton kívüli kiegyenlítő kockázati tényezőkkel ellensúlyozhatók. A szanálás alá vonható csoport konszolidált szintjén a szanálás alá vonható szervezet kiegészítő szavatolótőke-követelményének becsléséhez ezért a szanálási hatóságnak – minden olyan esetben, amikor ez a körülmény bekövetkezik – össze kell hasonlítania az EU-szintű anyaintézményre konszolidált csoportszinten alkalmazandó kiegészítő szavatolótőke-követelmény kiigazításán alapuló becslést a szanálás alá vonható csoporthoz tartozó összes szervezet kiegészítő szavatolótőke-követelményeinek súlyozott átlagán alapuló becsléssel. A szanálási hatóságnak a szanálás alá vonható csoport konszolidált szintjén a szanálás alá vonható szervezetre alkalmazandó MREL meghatározása során azt a becslést kell inputként alkalmaznia, amely a magasabb követelményt eredményezi.
                  
               
                     (7)
                  
                  
                     Összetettebb csoportok esetében a szanálás alá vonható csoport konszolidált szintjén a szanálás alá vonható szervezetre vonatkozó kiegészítő szavatolótőke-követelménynek becsléséhez a szanálási hatóságoknak – lehetőség szerint – az illetékes hatóság által biztosított információk alapján ki kell igazítaniuk az EU-szintű anyaintézményre konszolidált csoportszinten alkalmazandó kiegészítő szavatolótőke-követelményt annak tükrözése érdekében, hogy az említett kiegészítő szavatolótőke-követelmény által lefedett egyes kockázatok vagy kockázati elemek nem relevánsak az érintett szanálás alá vonható csoport szempontjából, például jellegük vagy földrajzi elhelyezkedésük miatt. A szanálási hatóságoknak továbbá – lehetőség szerint – az illetékes hatóság által biztosított információk alapján annak figyelembevétele érdekében is ki kell igazítaniuk ezt a követelményt, hogy a szanálás alá vonható csoport egyes kockázatai vagy kockázati elemei nem tükröződnek teljes mértékben az említett követelményben vagy azon belül kiegyenlítődnek, de ettől függetlenül relevánsak a szanálás alá vonható csoport szempontjából. Minden kiigazításnak az érintett illetékes hatóságok által biztosított információkon kell alapulnia, amennyiben azok rendelkezésre állnak, mivel ezek a hatóságok felelősek azon folyamatos kockázatok becsléséért, amelyeknek a csoporthoz tartozó szervezetek ki vannak téve. Amennyiben nincs lehetőség ilyen kiigazításokra, a szanálási hatóságnak a szanálás alá vonható csoport konszolidált szintjén a szanálás alá vonható szervezetre vonatkozó kiegészítő szavatolótőke-követelmények becslése során az EU-szintű anyaintézményre konszolidált csoportszinten alkalmazandó, nem kiigazított kiegészítő szavatolótőke-követelményt kell felhasználnia.
                  
               
                     (8)
                  
                  
                     Az egyes intézményekre azonos tőkefenntartásipuffer-ráta vonatkozik. Ezért ezt a rátát kell használni a szanálás alá vonható csoport konszolidált szintjén a szanálás alá vonható szervezetre vonatkozó tőkefenntartási puffer becsléseként.
                  
               
                     (9)
                  
                  
                     Az előnyben részesített szanálási stratégia végrehajtását követően tervezett csoportszerkezet tükrözése érdekében a rendszerszintű kockázat kezelésére irányuló pufferkövetelményeket – konkrétan a globálisan rendszerszinten jelentős intézményekre vonatkozó tőkepuffert, az egyéb rendszerszinten jelentős intézményekre vonatkozó tőkepuffert és a rendszerkockázati tőkepuffert – alapértelmezés szerint azonosnak kell tekinteni az azon szervezetre vonatkozóan meghatározott követelményekkel, amely a teljes kockázati kitettségérték tekintetében a legközelebb áll a szanálás alá vonható csoporthoz.
                  
               
                     (10)
                  
                  
                     A 2014/59/EU irányelv 45c. cikke (3) bekezdése első albekezdése a) pontjának ii. alpontja szerint a feltőkésítési összeg az az összeg, amely lehetővé teszi, hogy a szanálás eredményeként létrejött szanált csoport az előnyben részesített szanálási stratégia végrehajtását követően a szanálás alá vonható csoport konszolidált szintjén ismét megfeleljen a kiegészítő szavatolótőke-követelménynek, egyéb követelmények mellett. A 2014/59/EU irányelv 45c. cikke (3) bekezdésének hetedik albekezdése szerint az annak biztosításához szükséges összegnek, hogy a szanálás alá vonható szervezet a szanálást követően képes legyen egy megfelelő időtartamon keresztül fenntartani a megfelelő piaci bizalmat, a szanálási eszközök alkalmazását követően alkalmazandó kombinált pufferkövetelmény összegével kell megegyezőnek lennie, levonva az anticiklikus tőkepuffert. A feltőkésítési összeg – beleértve a piaci bizalom fenntartásához szükséges összeget – a MREL részét képezi, és a 2014/59/EU irányelv 45c. cikkének (3) és (7) bekezdése alapján lefelé vagy felfelé igazítható, hogy tükrözze a szanálás alá vonható csoportnak a szanálási eszközök alkalmazását követő változásait. Ennek megfelelően csak a MREL kalibrálásához használt, a szanálás alá vonható szervezetre a szanálás alá vonható csoport konszolidált szintjén alkalmazott kiegészítő szavatolótőke-követelményt és kombinált pufferkövetelményt kell megbecsülni. A becslés azonban nem érintheti a feltőkésítési összeg bármely kiigazítását, beleértve a piaci bizalom fenntartásához szükséges összeget, a MREL 2014/59/EU irányelv alapján történő meghatározása során.
                  
               
                     (11)
                  
                  
                     Ez a rendelet az Európai Bankhatóság által a Bizottsághoz benyújtott szabályozástechnikai standardtervezeteken alapul.
                  
               
                     (12)
                  
                  
                     Az Európai Bankhatóság nyilvános konzultációt folytatott az e rendelet alapját képező szabályozástechnikai standardtervezetekről, elemezte az ezzel összefüggésben felmerülő lehetséges költségeket és hasznot, és kikérte az 1093/2010/EU európai parlamenti és tanácsi rendelet (4) 37. cikkével összhangban létrehozott Banki Érdekképviseleti Csoport véleményét,
                  
               ELFOGADTA EZT A RENDELETET:
         
            1. cikk
            A kiegészítő szavatolótőke-követelmény becslése
            
               (1)   Ha a szanálás alá vonható szervezet nem tartozik a szanálás alá vonható csoport konszolidált szintjén a 2013/36/EU irányelv 104a. cikkében említett kiegészítő szavatolótőke-követelmény hatálya alá, a szanálási hatóságoknak ezt a követelményt a (2)–(7) bekezdésnek megfelelően kell megbecsülniük a szanálás alá vonható szervezetre a szanálás alá vonható csoport konszolidált szintjén alkalmazandó, a szavatolótőkére és a leírható, illetve átalakítható kötelezettségekre vonatkozó minimumkövetelmény (MREL) meghatározása céljából.
            
            
               (2)   Ha a szanálás alá vonható csoport konszolidált szintjén a szanálás alá vonható szervezet teljes kockázati kitettségértéke legfeljebb 5 %-kal tér el az EU-szintű anyaintézmény konszolidált csoportszintű teljes kockázati kitettségértékétől, a szanálási hatóságoknak a szanálás alá vonható szervezetre a szanálás alá vonható csoport konszolidált szintjén vonatkozó MREL meghatározása céljából az EU-szintű anyaintézmény számára konszolidált csoportszinten előírt kiegészítő szavatolótőke-követelményt kell alkalmazniuk e követelmény becsléseként.
            
            
               (3)   A szanálási hatóságoknak a szanálás alá vonható szervezetre a szanálás alá vonható csoport konszolidált szintjén vonatkozó kiegészítő szavatolótőke-követelmény becsléseként azon szervezet kiegészítő szavatolótőke-követelményét kell használniuk, amely a szanálás alá vonható csoport konszolidált teljes kockázati kitettségértékének legnagyobb részéért felelős, amennyiben a következők mindegyike fennáll:
               
                           a)
                        
                        
                           a szanálás alá vonható csoport konszolidált szintjén a szanálás alá vonható szervezet teljes kockázati kitettségértéke több mint 5 %-kal eltér az EU-szintű anyaintézmény konszolidált csoportszintű teljes kockázati kitettségértékétől;
                        
                     
                           b)
                        
                        
                           a szanálás alá vonható csoport konszolidált szintjén a szanálás alá vonható szervezet teljes kockázati kitettségértéke a szanálás alá vonható csoport konszolidált teljes kockázati kitettségértékének legnagyobb részéért felelős szervezet egyedi teljes kockázati kitettségértékével egyenlő, vagy attól kevesebb, mint 5 %-kal tér el;
                        
                     
                           c)
                        
                        
                           a szanálás alá vonható csoport konszolidált teljes kockázati kitettségértékének legnagyobb részéért felelős szervezet kiegészítő szavatolótőke-követelménye nullánál nagyobb.
                        
                     
            
               (4)   Ha a (2) és (3) bekezdés nem alkalmazandó, és a szanálás alá vonható csoport részét képező egyik szervezetre sem vonatkozik az EU-szintű anyaintézmény számára konszolidált csoportszinten előírt kiegészítő szavatolótőke-követelménynél magasabb kiegészítő szavatolótőke-követelmény, a szanálási hatóságoknak a szanálás alá vonható csoport konszolidált szintjén a szanálás alá vonható szervezet kiegészítő szavatolótőke-követelményének becsléseként az EU-szintű anyaintézmény számára konszolidált csoportszinten előírt kiegészítő szavatolótőke-követelményt kell alkalmazniuk, figyelemmel a 2. cikkben említett kiigazításokra.
            
            
               (5)   Ha a (2) és (3) bekezdés nem alkalmazandó, és a szanálás alá vonható csoport részét képező egy vagy több szervezetre az EU-szintű anyaintézmény számára konszolidált csoportszinten előírt kiegészítő szavatolótőke-követelménynél magasabb kiegészítő szavatolótőke-követelmény vonatkozik, a szanálási hatóságoknak a szanálás alá vonható csoport konszolidált szintjén a szanálás alá vonható szervezet kiegészítő szavatolótőke-követelményének becsléseként a következők közül a magasabbat kell alkalmazniuk:
               
                           a)
                        
                        
                           az EU-szintű anyaintézmény számára konszolidált csoportszinten előírt kiegészítő szavatolótőke-követelmény, figyelemmel a 2. cikkben említett kiigazításokra;
                        
                     
                           b)
                        
                        
                           a szanálás alá vonható csoporthoz tartozó szervezetek kiegészítő szavatolótőke-követelményei és e szervezetek vonatkozó egyedi teljes kockázati kitettségértékei szorzatainak összege osztva az említett szervezetek egyedi teljes kockázati kitettségértékeinek összegével.
                        
                     
            
               (6)   Az (5) bekezdés b) pontja alkalmazásában, amennyiben valamely szervezet számára nem írtak elő egyedi alapon kiegészítő szavatolótőke-követelményt, e szervezet kiegészítő szavatolótőke-követelménye nulla.
            
            
               (7)   E cikk alkalmazásában a teljes kockázati kitettségértéket az 575/2013/EU rendelet 92. cikkének (3) és (4) bekezdésével összhangban, értelemszerűen egyedi vagy konszolidált alapon kell kiszámítani.
            
         
         
            2. cikk
            A kiegészítő szavatolótőke-követelmény becslésének kiigazítása
            
               (1)   Az 1. cikk (4) bekezdésének és az 1. cikk (5) bekezdése a) pontjának alkalmazásában a szanálási hatóságoknak az érintett illetékes hatóság által biztosított információk alapján ki kell igazítaniuk a szanálás alá vonható csoport konszolidált szintjén a szanálás alá vonható szervezet kiegészítő szavatolótőke-követelményére vonatkozó becslésüket az alábbi esetek bármelyikében:
               
                           a)
                        
                        
                           az érintett szanálás alá vonható csoportban nem állnak fenn egyes olyan kockázatok vagy kockázati elemek, amelyek lefedése céljából az illetékes hatóság a 2013/36/EU irányelv 104a. cikkével összhangban konszolidált csoportszinten előírta az EU-szintű anyaintézmény számára a kiegészítő szavatolótőke-követelményt;
                        
                     
                           b)
                        
                        
                           az említett szanálás alá vonható csoportban fennállnak egyes olyan kockázatok vagy kockázati elemek, amelyek lefedése céljából az illetékes hatóság a 2013/36/EU irányelv 104a. cikkével összhangban nem írt elő konszolidált csoportszinten az EU-szintű anyaintézmény számára kiegészítő szavatolótőke-követelményt.
                        
                     
            
               (2)   Az (1) bekezdésben említett kiigazításokat nem kell végrehajtani, ha a szanálási hatóság az illetékes hatósággal folytatott konzultációt követően és az említett illetékes hatóság által biztosított információk figyelembevételével megállapította, hogy nem áll fenn jelentős kockázat olyan szervezetekkel vagy a csoport olyan tevékenységeivel kapcsolatban, amelyek nem képezik a szanálás alá vonható csoport részét.
            
         
         
            3. cikk
            A szanálás alá vonható szervezetek kombinált pufferkövetelményének becslésére vonatkozó módszer
            
               (1)   A szanálás alá vonható csoport konszolidált szintjén a szanálás alá vonható szervezet kombinált pufferkövetelményének becslése a 2013/36/EU irányelv 129. cikkének (1) bekezdésében, 131. cikkének (4) és (5) bekezdésében, valamint adott esetben 133. cikkének (4) bekezdésében említett, az e cikk (2)–(4) bekezdése szerint becsült pufferkövetelmények összege.
            
            
               (2)   A szanálási hatóságoknak a szanálás alá vonható csoport konszolidált szintjén a szanálás alá vonható szervezetre vonatkozóan a 2013/36/EU irányelv 129. cikkének (1) bekezdésében említett tőkefenntartási pufferkövetelmény becsléseként az EU-szintű anyaintézményre konszolidált csoportszinten előírt tőkefenntartási pufferkövetelményt kell alkalmazniuk.
            
            
               (3)   Ha a szanálás alá vonható szervezet egyben az EU-szintű anyaintézmény is, a szanálási hatóságoknak a szanálás alá vonható csoport konszolidált szintjén a szanálás alá vonható szervezetre vonatkozóan a 2013/36/EU irányelv 131. cikkének (4) bekezdésében említett globálisan rendszerszinten jelentős intézményekre vonatkozó tőkepuffer-követelmény becsléseként az EU-szintű anyaintézményre konszolidált csoportszinten előírt, globálisan rendszerszinten jelentős intézményekre vonatkozó tőkepuffer-követelményt kell alkalmazniuk.
            
            
               (4)   A szanálási hatóságoknak a szanálás alá vonható csoport konszolidált szintjén a szanálás alá vonható szervezetre vonatkozóan a 2013/36/EU irányelv 131. cikkének (5) bekezdésében említett egyéb rendszerszinten jelentős intézményekre vonatkozó tőkepuffer-követelmény becsléseként az EU-szintű anyaintézményre konszolidált csoportszinten előírt, egyéb rendszerszinten jelentős intézményekre vonatkozó tőkepuffer-követelményt kell alkalmazniuk. Ha az egyéb rendszerszinten jelentős intézményekre vonatkozó tőkepuffer-követelményt a csoportszintűtől eltérő konszolidációs szinten is meghatározták, a szanálási hatóságoknak e követelmény becsléseként a konszolidáció azon szintjén meghatározott, egyéb rendszerszinten jelentős intézményekre vonatkozó tőkepuffer-követelményt kell alkalmazniuk, amely a teljes kockázati kitettségérték tekintetében a szanálás alá vonható csoporthoz legközelebb áll.
            
            
               (5)   A szanálási hatóságoknak a szanálás alá vonható csoport konszolidált szintjén a szanálás alá vonható szervezetre vonatkozóan a 2013/36/EU irányelv 133. cikkének (4) bekezdésében említett rendszerkockázati tőkepuffer-követelmény becsléseként az EU-szintű anyaintézményre konszolidált csoportszinten előírt rendszerkockázati tőkepuffer-követelményt kell alkalmazniuk. Ha a rendszerkockázati tőkepuffer-követelményt a csoportszintűtől eltérő konszolidációs szinten is meghatározták, a szanálási hatóságoknak e követelmény becsléseként a konszolidáció azon szintjén meghatározott rendszerkockázati tőkepuffer-követelményt kell alkalmazniuk, amely a teljes kockázati kitettségérték tekintetében legközelebb áll a szanálás alá vonható csoporthoz.
            
         
         
            4. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. március 26-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 173., 2014.6.12., 190. o.
         
         
            (2)  Az Európai Parlament és a Tanács 2013/36/EU irányelve (2013. június 26.) a hitelintézetek tevékenységéhez való hozzáférésről és a hitelintézetek és befektetési vállalkozások prudenciális felügyeletéről, a 2002/87/EK irányelv módosításáról, a 2006/48/EK és a 2006/49/EK irányelv hatályon kívül helyezéséről (HL L 176., 2013.6.27., 338. o.).
         
            (3)  Az Európai Parlament és a Tanács 575/2013/EU rendelete (2013. június 26.) a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról (HL L 176., 2013.6.27., 1. o.).
         
            (4)  Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).